Na temelju članka 10., stavka 1. i članka 12., stavka 1. Zakona o poljoprivrednom zemljištu („Narodne novine“ broj 20/18, 115/18. i 98/19), članka 8., stavka 2. Zakona o zaštiti od požara („Narodne novine“ broj 92/10) i članka 31. Statuta Općine Ferdinandovac („Službeni glasnik Koprivničko-križevačke županije“ broj 6/13, 1/18. i 5/20), Općinsko vijeće na 38. sjednici održanoj 16. studenog 2020. donijelo je

**O D L U K U**

**o izmjenama i dopuni Odluke o agrotehničkim mjerama i mjerama za uređenje i održavanje rudina te mjerama zaštite od požara na poljoprivrednom zemljištu na području Općine Ferdinandovac**

Članak 1.

U Odluci o agrotehničkim mjerama i mjerama za uređenje i održavanje rudina te mjerama zaštite od požara na poljoprivrednom zemljištu na području Općine Ferdinandovac („Službeni glasnik Koprivničko-križevačke županije“ broj 6/19), članak 14. mijenja se i glasi:

„Vlasnici i posjednici poljoprivrednog zemljišta koji zasade živicu, dužni su je redovito održavati i orezivati, na način da spriječe njihovo širenje na susjedno obradivo zemljište i putove i zasjenjivanje susjednih parcela.

Živice uz poljske putove, odnosno međe mogu se zasaditi najmanje 1,50 metara od ruba puta, odnosno međe.

Ukoliko se živica sadi uz državne ceste, mora biti udaljena od ruba ceste 4 metra, uz županijske ceste 3 metra te lokalne i nerazvrstane ceste 2,5 metra i ne viša od 80 cm.

Vlasnici i posjednici poljoprivrednog zemljišta dužni su iskrčiti živice na međama između obradivih površina, kao i na površinama koje su pogodne za poljoprivrednu proizvodnju.

U slučaju ograđivanja parcela, podizanje ograda mora se izvesti na dovoljnoj udaljenosti od međe tako da se omogući nesmetano iskorištavanje susjedne parcele.

Za ograđivanje parcela na međama zabranjuje se korištenje bodljikave žice i armaturnih mreža.

Ograde uz poljske putove, odnosno međe mogu se postaviti najmanje 1,50 metara od ruba puta, odnosno međe.

Ukoliko se ograda postavlja uz državne ceste, mora biti udaljena od ruba ceste 4 metra, uz županijske ceste 3 metra te lokalne i nerazvrstane ceste 2,5 metra i ne viša od 80 cm.

Zabranjeno je izoravanje i oštećivanje međa.

Održavanje i uređivanje zemljišnih međa i zelenih ograda provodi se tako da budu vidljivo označene i očišćene od korova i raslinja.“.

Članak 2.

Članak 22. mijenja se i glasi:

„Nadzor nad provedbom ove Odluke provode poljoprivredni redari i nadležne inspekcije ovlaštene posebnim propisima.

U provođenju nadzora poljoprivredni redar je ovlašten rješenjem narediti vlasniku/posjedniku poljoprivrednog zemljišta radnje u svrhu provođenja mjera propisanih ovom Odlukom te je dužan o utvrđenom stanju i poduzetim mjerama redovito izvještavati nadležnu poljoprivrednu inspekciju.

Protiv rješenja poljoprivrednog redara iz stavka 2. ovoga članka može se izjaviti žalba upravnom tijelu Koprivničko-križevačke županije nadležnom za poslove poljoprivrede u roku od 15 dana od dana primitka rješenja.

Žalba protiv rješenja iz stavka 3. ovoga članka ne odgađa njegovo izvršenje.

Ukoliko vlasnik/posjednik poljoprivrednog zemljišta ne poduzme rješenjem naređene mjere, izvršenje rješenja provest će se putem treće osobe na odgovornost i teret vlasnika/posjednika poljoprivrednog zemljišta.

Vlasnici i posjednici poljoprivrednog zemljišta dužni su poljoprivrednom redaru u provedbi njegovih ovlasti omogućiti nesmetano obavljanje nadzora i pristup do poljoprivrednog zemljišta.

Ako poljoprivredni redari u svome radu naiđu na otpor, mogu zatražiti pomoć nadležne policijske uprave.“.

Članak 3.

U Članku 23., stavku 1., podstavak 9. mijenja se i glasi:

„ - postupa suprotno članku 14. ove Odluke,“.

Članak 4.

Iza članka 23. dodaje se članak 23.a koji glasi:

„Poljoprivredni redar može naplaćivati novčanu kaznu na mjestu počinjenja prekršaja, bez prekršajnog naloga, uz izdavanje potvrde, sukladno Prekršajnom zakonu („Narodne novine“ broj 107/07, 39/13, 157/13, 110/15, 70/17. i 118/18) i ovoj Odluci.

Ako počinitelj prekršaja ne pristane platiti novčanu kaznu na mjestu počinjenja prekršaja, izdat će mu se obvezni prekršajni nalog s uputom da novčanu kaznu mora platiti u roku od osam dana od dana uručenja, odnosno dostave, prekršajnog naloga.“.

Članak 5.

Ova Odluka stupa na snagu osmog dana od dana objave u „Službenom glasniku Koprivničko-križevačke županije“.

OPĆINSKO VIJEĆE OPĆINE FERDINANDOVAC

KLASA: 320-02/19-01/01

URBROJ: 2137/15-01-19-4

Ferdinandovac,­­­­ 16. studenog 2020.

PREDSJEDNIK:

**Milan Kolar**